CELEX: 62011CN0407
Language: lv
Date: 2011-08-01 00:00:00
Title: Lieta C-407/11 P: Apelācijas sūdzība, ko par Vispārējās tiesas (septītā palāta) 2011. gada 24. maija rīkojumu lietā T-176/09 Government of Gibraltar /Eiropas Komisija 2011. gada 1. augustā iesniedza Government of Gibraltar

1.10.2011   
            
            
               LV
            
            
               Eiropas Savienības Oficiālais Vēstnesis
            
            
               C 290/6
            
         Apelācijas sūdzība, ko par Vispārējās tiesas (septītā palāta) 2011. gada 24. maija rīkojumu lietā T-176/09 Government of Gibraltar/Eiropas Komisija 2011. gada 1. augustā iesniedza Government of Gibraltar
   
   (Lieta C-407/11 P)
   2011/C 290/10
   Tiesvedības valoda — angļu
   
      Lietas dalībnieki
   
   
      Apelācijas sūdzības iesniedzēja: Government of Gibraltar (pārstāvji — D. Vaughan, QC, un M. Llamas, Barrister)
   
      Pārējie lietas dalībnieki: Eiropas Komisija, Lielbritānijas un Ziemeļīrijas Apvienotā Karaliste un Spānijas Karaliste
   
      Apelācijas sūdzības iesniedzējas prasījumi:
   
   
               —
            
            
               atcelt Vispārējās tiesas 2011. gada 24. maija rīkojumu lietā T-176/09;
            
         
               —
            
            
               atzīt Government of Gibraltar prasību lietā T-176/09 par pieņemamu;
            
         
               —
            
            
               nosūtīt lietu Vispārējai tiesai sprieduma taisīšanai par Government of Gibraltar prasību pēc būtības;
            
         
               —
            
            
               pakārtoti otrajam un trešajam prasījumam, nosūtīt lietu Vispārējai tiesai ar rīkojumu, ka Vispārējai tiesai ir jāizskata visi atlikušie jautājumi par pieņemamību, vienlaicīgi izvērtējot lietu pēc būtības;
            
         
               —
            
            
               piespriest Komisijai un Spānijai atlīdzināt Government of Gibraltar tiesāšanās izdevumus Tiesā un tiesvedībā Vispārējā tiesā.
            
         
      Pamati un galvenie argumenti
   
   Apelācijas sūdzības iesniedzēja apstrīd Vispārējās tiesas rīkojumu, izvirzot šādus pamatus:
   
               1)
            
            
               Vispārējā tiesa esot pārkāpusi Eiropas Savienības tiesības, piemērojot vai nepareizi piemērojot noteikumus par daļēju atcelšanu un lietas izdalīšanu atsevišķā tiesvedībā šīs lietas apstākļos, jo šī lieta ir pielīdzināma īpašuma reģistrācijas labošanai, nevis faktiskai daļējai atcelšanai vai lietas izdalīšanai atsevišķā tiesvedībā; teritorijas ES6120032 daļas esot acīmredzami kļūdaini norādītas vai skaidri balstītas uz kļūdainu un maldinošu Spānijas sniegtu informāciju. Teritorijā iekļautā platība esot jāizlabo ar pienācīgas un samērīgas atcelšanas palīdzību;
            
         
               2)
            
            
               Vispārējā tiesa esot pārkāpusi Eiropas Savienības tiesības, atzīstot, ka Lēmuma 2009/95 (1) daļēja atcelšana Government of Gibraltar ierosinātajā veidā, pirmkārt, liktu tiesai no jauna noteikt teritorijas ES6120032 ģeogrāfiskās robežas un pilnībā mainīt teritoriju ES6120032, un, otrkārt, tā tādēļ mainītu Lēmuma 2009/95 būtību un acīmredzami nebūtu nodalāma no pārējiem Lēmuma 2009/95 noteikumiem;
            
         
               3)
            
            
               Vispārējā tiesa esot pārkāpusi Eiropas Savienības tiesības, nospriežot, ka nav sniegti pierādījumi tam, ka jauna teritorijas ES6120032 norobežošana Government of Gibraltar ierosinātajā veidā atbilst kritērijiem, kas norādīti Dzīvotņu direktīvas par Kopienas nozīmes teritoriju klasificēšanu III pielikumā, lai arī tika sniegti daudzi faktiski un tiesiski pierādījumi, kas ir šādi kvalificējami, un neviens lietas dalībnieks nebija apgalvojis pretējo, un, šādi nospriežot, Vispārējā tiesa esot sagrozījusi pierādījumus un/vai kļūdaini juridiski kvalificējusi faktus, kā arī izdarījusi nepareizus juridiskus secinājumus no tiem un/vai pieļāvusi acīmredzamu kļūdu to vērtējumā, kā arī kļūdaini piemērojusi juridisku kritēriju un šādos apstākļos nepiemērotas procedūras;
            
         
               4)
            
            
               turklāt vai pakārtoti iepriekš minētajam, Vispārējā tiesa, pārkāpjot tiesības uz aizstāvību, jo tā nedeva Government of Gibraltar iespēju izteikt savus apsvērumus par pārējo lietas dalībnieku iesniegtajiem dokumentiem un tai neparādīja vienu Spānijas iesniegtu dokumentu, kuram bija nozīme lietā un ar kuru Vispārējā tiesa pamatoja savu rīkojumu, kā arī piemērojot šādos apstākļos nepiemērotas procedūras, esot pieļāvusi procesuālu pārkāpumu, kas apdraudēja Government of Gibraltar intereses;
            
         
               5)
            
            
               turklāt vai pakārtoti iepriekš minētajam, Vispārējā tiesa, nenorādot pamatojumu savam atzinumam, ka nav iesniegti pieradījumi tam, ka jauna teritorijas ES6120032 norobežošana Government of Gibraltar ierosinātajā veidā atbilst kritērijiem, kas norādīti Dzīvotņu direktīvas par Kopienas nozīmes teritoriju klasificēšanu III pielikumā, un/vai neņemot vērā vai noraidot pierādījumus par pretējo pēc būtības, esot pieļāvusi procesuālu pārkāpumu, kas apdraudēja Government of Gibraltar intereses.
            
         
      (1)  Komisijas 2008. gada 12. decembra Lēmums 2009/95/EK, ar ko atbilstīgi Padomes Direktīvai 92/43/EEK pieņem Kopienas nozīmes teritoriju otro atjaunināto sarakstu Vidusjūras bioģeogrāfiskajam reģionam (izziņots ar dokumenta numuru C(2008) 8049) (OV L 43, 393. lpp.).